《天圣寺壁观管夫人画竹》
清代·祝维诰

岿然古刹閟深窈，败瓦残碑苔藓绕。入门但觉风萧森，壁扫千竿犹袅袅。

高低仅辨烟墨痕，寻丈欲凌霄汉表。叶疏枝劲态绝秀，凤翥龙飞骨尤矫。

古来妙手岂乏人，风骨能如仲姬少。散朗雅有丈夫气，放和笔此间作丛筱。

年深可惜剥蚀多，黯处如昏明处晓。当时松雪亦好事，萧寺偕来耐烦扰。

潇湘之景更模糊，缅想襟期神愈渺。人天尚藉拥护力，遗迹莫随尘劫了。

作者简介：浙江秀水人，字豫堂，一字宣臣。乾隆三年举人。官内阁中书。工诗，与同县王又曾等号南郭五子。有《绿溪诗稿》。